钦定古今图书集成/明伦汇编/交谊典/第003卷 > 薛瑄读书录 > 《器量》
## 钦定古今图书集成/明伦汇编/交谊典/第003卷 > 薛瑄读书录 > 《器量》

“天无不包，地无不载”，君子法之。

人须有容乃大。古谓“山薮藏疾，川泽纳污，瑾瑜掩瑕。”
有容之谓也。

《程子》谓：“人天资有量者，虽江海之大，皆有满，唯圣人
之量道也”，自无满时。近观人素称有量者不能不满，
益信程子之言矣。

“忍所不能忍，容所不能容”，惟识过人者能之。

《经》曰：“有容德乃大，有忍事乃济”者。宜深体之。

惟宽可以容人，惟厚可以载物。

凡《深藏》者必“重器”，而显露者必“贱物。”

《持盈》惟有德者能之。

“人有才而露”，只是浅。深则不露，方为一事，即欲人知
浅之尤甚者也。

识高则量大，气盛则声宏。

识量大，则毁誉欣戚不足以动其中。

必能“忍人不能忍”之触忤，斯能为人不能为之事功。
凡事分所当为，不可有一毫矜伐之意。

“德冠古今，功满天下”，皆分内事，与人一毫殊不相干，
何矜伐之有。

凡事皆当推功让能于人，不可有一毫“自德自能”之
意。

天地公共之理，人得之为性。人能尽其性，是亦公共
之理耳，无可矜伐者。故程子曰：“达理则乐天而不竞，
内充故退让而不矜。”

“闻人毁己而怒”，则“誉己者至矣。”

人誉己果有善，但当持其善，不可有自喜之心，无善
则增修焉可也。人毁己果有恶，即当去其恶，不可有
恶闻之意，无恶则加勉焉可也。

外物得亦不喜，失亦不怒，则心定矣。得失而喜怒生
焉，是犹累于外物而心未定也。

闻人毁己，即怫然怒，是水不可矶也，其小也固矣。
“不为众誉而加喜，不为众毁而加戚，其过人远矣。”
疑人轻己者，皆内不足。

略有与人计较短长意，即是渣滓消融未尽。